**José Manuel Antonio Lustres Rivas**, nado en Ribeira o 14 de xaneiro de 1888 e asasinado en Redondela o 10 de novembro de 1936, foi un xornalista e escritor galego.

Traxectoria
-----------

Fillo do piloto de buque mercante José Lustres Gómez e de María Rivas Otero, trasladouse a Compostela para estudar medicina. Alí fixo amizade con Alfonso Daniel Rodríguez Castelao e participou nos faladoiros do Café Colón.

En 1906 comezou a colaborar en *El Miño*. En 1907 comezou tamén en *Galicia Nueva* de Vilagarcía de Arousa, e publicou tamén artigos na *Gaceta de Galicia* de Compostela. Foi director de *El Heraldo Gallego*. 

En 1915 marchou a Madrid. Foi redactor de *El Parlamentario* e colaborou en *España Nueva*, *España Libre* e *El Liberal*. En 1918 volveu ao país e colaborou en *La Concordia* de Vigo ata 1922. En xullo dese ano dirixiu o semanario *Acción Viguesa*. O ano seguinte foi nomeado redactor xefe do xornal vigués *Galicia. Diario de Vigo*. Despois de deixar a redacción emigrou á Arxentina, aínda que seguiu a colaborar co xornal enviando crónicas daquel país. Regresou a Galiza e foi redactor en *Faro de Vigo* e noutros medios.

Logo do Golpe de Estado do 18 de xullo de 1936, foi detido nas instalacións de *Faro de Vigo* e encarcerado na illa de San Simón. Foi asasinado o 10 de novembro de 1936, e o seu corpo sen vida apareceu no Alto da Concheira, na parroquia de Trasmañó, Redondela. Os seus restos descansan no Cemiterio de Pereiró.

Obra
----

De pé, de esq. a der.: Apolinar Torres, Avelino Rodríguez, Laureano Domínguez e Manuel Lustres. Sentados Jaime Solá, Manuel Otero e Blas Agra.
Reuniu os seus ensaios no volume *Pandemonium* (1917) e publicou no folletón de *La Correspondencia de España* de Madrid a narración *La fraticida*. Porén, o teatro ocupou maior espazo na súa nómina de publicacións. En 1923 estreou en Vigo, en colaboración con Ramiro del Valle, a comedia en dous actos *La hora grande*. Con Ramón Fernández Mato estreou outra comedia, *Peregrino de la ilusión*.

En galego publicou artigos en xornais e revistas como *A Nosa Terra*.

Notas
-----

1. ↑  Blas, Ceferino de (10/11/2016). "Lustres Rivas, una muerte que lo hermana con Lorca". *Faro de Vigo* (en castelán).
2. ↑  Entrega do premio de xornalismo Manuel Otero Bárcena, 1932.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Manuel Lustres Rivas*** |

### Bibliografía

* "Lustres Rivas, Manuel". *Dicionario biográfico de Galicia* **2**. Ir Indo Edicións. 2010-2011. p. 264-265.
* Couceiro Freijomil, Antonio (1951-54). *Diccionario bio-bibliográfico de escritores* (en castelán) **II**. Bibliófilos Gallegos. p. 349.
* Giráldez Lomba, Antonio (2010). *200 memorias de Vigo* (en castelán). Caixanova, *Faro de Vigo* e Alcaldía de Vigo. p. 79. VG 955-2010.
* Portabales Vázquez, Ángel (2005). "Lustres Rivas, Manuel". *Gran Enciclopedia Galega* (DVD). El Progreso. ISBN 84-87804-88-8.

### Ligazóns externas

* David Paz Nóvoa: "O xornalista Manuel Lustres Rivas" blogspot.com 26/3/2008.
* Lustres Rivas no Dicionario de autores/as do Barbanza
* Ficha en Nomes e Voces.

|  |  |
| --- | --- |
| Control de autoridades | 
* Wd: Q9027911
* BNE: XX1799262
* Galiciana: 275296

 |